LIETUVOS RESPUBLIKOS APLINKOS MINISTRO

Į S A K Y M A S

DĖL SĄJUNGOS ŠILTNAMIO EFEKTĄ SUKELIANČIŲ DUJŲ REGISTRO NAUDOJIMO TAISYKLIŲ PATVIRTINIMO IR KAI KURIŲ LIETUVOS RESPUBLIKOS APLINKOS MINISTRO ĮSAKYMŲ PRIPAŽINIMO NETEKUSIAIS GALIOS

2013 m. lapkričio 6 d. Nr. D1-817

Vilnius

Vadovaudamasis Lietuvos Respublikos klimato kaitos valdymo finansinių instrumentų įstatymo (Žin., 2009, Nr. 87-3662; 2010, Nr. 145-7427; 2013, Nr. 54-2691) 12 straipsnio 2 dalimi, atsižvelgdamas į Lietuvos Respublikos Vyriausybės 2013 m. rugsėjo 4 d. nutarimo Nr. 812 „Dėl Šiltnamio efektą sukeliančių dujų registro likvidavimo ir kai kurių Lietuvos Respublikos Vyriausybės nutarimų pripažinimo netekusiais galios“ (Žin., 2013, Nr. 96-4776) 1 punktą ir įgyvendindamas 2013 m. gegužės 2 d. Komisijos reglamento (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL 2013 L 122, p. 1) (toliau – Reglamentas (ES) Nr. 389/2013), nuostatas:

1. T v i r t i n u Sąjungos šiltnamio efektą sukeliančių dujų registro naudojimo taisykles (pridedama).

2. N u s t a t a u, kad Sąjungos šiltnamio efektą sukeliančių dujų registras naudojamas siekiant įvykdyti išmetamųjų šiltnamio efektą sukeliančių dujų kiekio mažinimo įsipareigojimus pagal 2003 m. spalio 13 d. Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies keičiančios Tarybos direktyvą 96/61/EB (OL 2004 m. specialusis leidimas, 15 skyrius, 7 tomas, p. 631) su paskutiniais pakeitimais, padarytais 2009 m. balandžio 23 d. Europos Parlamento ir Tarybos direktyva 2009/29/EB (OL 2009 L 140, p. 63), 19 straipsnio reikalavimus ir 2009 m. balandžio 23 d. Europos Parlamento ir Tarybos sprendimo Nr. 406/2009/EB dėl valstybių narių pastangų mažinti jų šiltnamio efektą sukeliančių dujų emisijas, Bendrijai siekiant įvykdyti įsipareigojimus iki 2020 m. sumažinti šiltnamio efektą sukeliančių dujų emisijas (OL 2009 L 140, p. 136) (toliau – Sprendimas Nr. 406/2009), 11 straipsnio reikalavimus ir užtikrinti tikslią šio registro objektų apskaitą.

3. P a v e d u Lietuvos aplinkos apsaugos investicijų fondui:

3.1. vykdyti Sąjungos šiltnamio efektą sukeliančių dujų registro nacionalinio administratoriaus funkcijas ir atlikti šiame registre esančių Lietuvos Respublikos jurisdikcijai priklausančių sąskaitų administravimo funkcijas;

3.2. pranešti Europos Komisijai apie savo, kaip Sąjungos šiltnamio efektą sukeliančių dujų registro nacionalinio administratoriaus, tapatybės ir kontaktinius duomenis, įskaitant saugumo pažeidimo atvejams skirtą skubaus ryšio telefono numerį;

3.3. teikti Europos Komisijai informaciją pagal Reglamento (ES) Nr. 389/2013 52 straipsnio 2 dalies, 55 straipsnio 2 dalies ir 59 straipsnio reikalavimus;

3.4. pagal savo kompetenciją užtikrinti, kad:

3.4.1. nacionalinio apyvartinių taršos leidimų paskirstymo lentelėse ir nacionalinio aviacijos apyvartinių taršos leidimų paskirstymo lentelėse Sąjungos šiltnamio efektą sukeliančių dujų registre būtų pateikta informacija pagal Reglamento (ES) Nr. 389/2013 X priedo reikalavimus;

3.4.2. teisių naudoti tarptautinius kreditus lentelėje Sąjungos šiltnamio efektą sukeliančių dujų registre būtų pateiktos kiekvieno veiklos vykdytojo pradinės teisės naudoti kreditus 2008–2020 m. laikotarpiu ir Reglamento (ES) Nr. 389/2013 59 straipsnyje ir XII priede nurodyta informacija;

3.4.3. būtų atliekamas sandorių, inicijuotų per klaidą, atšaukimas pagal Reglamento (ES) Nr. 389/2013 70 straipsnio reikalavimus;

3.4.4. Sąjungos šiltnamio efektą sukeliančių dujų registro vyriausiajam administratoriui pagal Sprendimo Nr. 406/2009 nuostatas vykdomų lankstumo priemonių: tarptautinių kreditų, laikinųjų patvirtintų išmetamųjų teršalų mažinimo vienetų ir ilgalaikių patvirtintų išmetamųjų teršalų mažinimo vienetų, neišnaudotų metinės išmetamųjų teršalų kvotos vienetų pervedimo į sprendimo dėl pastangų pasidalijimo atitikties sąskaitas prašymai, nurodyti Reglamento (ES) Nr. 389/2013 81–87 straipsniuose, būtų pateikiami minėtuose straipsniuose nustatytais terminais;

3.4.5. Lietuvos Respublikos jurisdikcijai priklausančių sąskaitų turėtojams būtų teikiama pagalba ir parama Reglamento (ES) Nr. 389/2013 92 straipsnyje nustatyta tvarka;

3.4.6. būtų palaikomas Sąjungos šiltnamio efektą sukeliančių dujų registrą ir Kioto protokolo registrą su tarptautiniu sandorių žurnalu jungiantis ryšių kanalas, kad juo būtų galima pranešti apie sandorius, susijusius su Kioto vienetais;

3.4.7. būtų pateikiama teisinga informacija ir neatitikimų Sąjungos registre, ir nacionaliniame Kioto protokolo registre nustatymas pagal Reglamento (ES) Nr. 389/2013 102 straipsnio 1 dalies reikalavimus;

3.5. vykdyti kitas Reglamente (ES) Nr. 389/2013 nacionaliniam administratoriui nustatytas funkcijas.

4. P a v e d u Lietuvos Respublikos aplinkos ministerijos Taršos prevencijos departamento Klimato kaitos politikos skyriui teikti Lietuvos aplinkos apsaugos investicijų fondui duomenis, reikalingus 3.4.2 ir 3.4.4 punktuose nurodytoms funkcijoms vykdyti.

5. P r i p a ž į s t u netekusiais galios šiuos Lietuvos Respublikos aplinkos ministro įsakymus:

5.1. Lietuvos Respublikos aplinkos ministro 2010 m. rugpjūčio 31 d. įsakymą Nr. D1-715 „Dėl Šiltnamio efektą sukeliančių dujų registro tvarkymo taisyklių patvirtinimo ir kai kurių aplinkos ministro įsakymų pripažinimo netekusiais galios“ (Žin., 2010, Nr. 106-5468);

5.2. Lietuvos Respublikos aplinkos ministro 2011 m. kovo 18 d. įsakymą Nr. D1-239 „Dėl Lietuvos Respublikos aplinkos ministro 2010 m. rugpjūčio 31 d. įsakymo Nr. D1-715 „Dėl Šiltnamio efektą sukeliančių dujų registro tvarkymo taisyklių patvirtinimo ir kai kurių aplinkos ministro įsakymų pripažinimo netekusiais galios“ pakeitimo“ (Žin., 2011, Nr. 35-1675);

5.3. Lietuvos Respublikos aplinkos ministro 2012 m. kovo 1 d. įsakymą Nr. D1-190 „Dėl Lietuvos Respublikos aplinkos ministro 2010 m. rugpjūčio 31 d. įsakymo Nr. D1-715 „Dėl Šiltnamio efektą sukeliančių dujų registro tvarkymo taisyklių patvirtinimo ir kai kurių aplinkos ministro įsakymų pripažinimo netekusiais galios“ pakeitimo“ (Žin., 2012, Nr. 28-1271).

Aplinkos ministras	Valentinas Mazuronis

PATVIRTINTA

Lietuvos Respublikos aplinkos ministro

2013 m. lapkričio 6 d. įsakymu Nr. D1-817

SĄJUNGOS ŠILTNAMIO EFEKTĄ SUKELIANČIŲ DUJŲ REGISTRO NAUDOJIMO TAISYKLĖS

I. BENDROSIOS NUOSTATOS

1. Sąjungos šiltnamio efektą sukeliančių dujų registro naudojimo taisyklės (toliau – Taisyklės) reglamentuoja Lietuvos aplinkos apsaugos investicijų fondo (toliau – LAAIF), vykdančio Sąjungos šiltnamio efektą sukeliančių dujų registro (toliau – Sąjungos registras) nacionalinio administratoriaus funkcijas, Sąjungos registre esančių Lietuvos Respublikos jurisdikcijai priklausančių sąskaitų administravimo / valdymo tvarką, veiklos dalyvių teises ir pareigas, susijusias su paprastųjų apyvartinių taršos leidimų (toliau – ATL), aviacijos apyvartinių taršos leidimų (toliau – aviacijos ATL) ir Kioto vienetų – registravimu Sąjungos registre, Sąjungos registro Lietuvos Respublikos jurisdikcijai priklausančių sąskaitų duomenų naudojimo ir teikimo tvarką.

2. Šiose Taisyklėse vartojamos sąvokos:

2.1. įgaliotasis atstovas – sąskaitos turėtojo arba tikrintojo paskirtas fizinis asmuo, turintis teisę veikti sąskaitos turėtojo vardu;

2.2. papildomas įgaliotasis atstovas – papildomas, bet neprivalomas paskirti sąskaitos turėtojo paskirtas fizinis asmuo, turintis įgaliojimą veikti sąskaitos turėtojo vardu duodant sutikimą atlikti šių Taisyklių 47 punkte numatytus veiksmus;

2.3. kitos šiose Taisyklėse vartojamos sąvokos atitinka 2013 m. gegužės 2 d. Komisijos Reglamente (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL 2013 L 122, p. 1) (toliau – Reglamentas (ES) Nr. 389/2013), Lietuvos Respublikos klimato kaitos valdymo finansinių instrumentų įstatyme (Žin., 2009, Nr. 87-3662), Kioto protokolo bendrai įgyvendinamų ir švarios plėtros projektų vykdymo tvarkos apraše, patvirtintame Lietuvos Respublikos aplinkos ministro 2010 m. birželio 3 d. įsakymu Nr. D1-470 (Žin., 2010, Nr. 66-3304) vartojamas sąvokas.

II. BENDRIEJI REIKALAVIMAI DOKUMENTŲ PATEIKIMUI

3. Kreipiantis dėl sąskaitos atidarymo arba esamos sąskaitos duomenų atnaujinimo, Sąjungos registro nacionaliniam administratoriui (toliau – nacionalinis administratorius) pateikiami dokumentų originalai arba notaro ar institucijų, išdavusių dokumentus, patvirtintos dokumentų kopijos.

4. Prie dokumentų originalų arba notaro ar institucijų, išdavusių dokumentus, patvirtintų dokumentų kopijų, surašytų ne lietuvių kalba, pridedami teisės aktų nustatyta tvarka patvirtinti dokumentų vertimai į lietuvių kalbą.

5. Užsienio juridinių asmenų registravimo pažymėjimų nuorašai ar registro, kuriame saugoma juridinio asmens byla, išrašai ir steigimo dokumentų nuorašai pateikiami legalizuoti, vadovaujantis Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl dokumentų legalizavimo ir tvirtinimo pažyma (Apostille) tvarkos aprašo patvirtinimo“ (Žin., 2006, Nr. 118-4477).

6. Dokumentai teikiami tiesiogiai LAAIF buveinėje, paprastu ar registruotu paštu, arba elektroninio ryšio priemonėmis, leidžiančiomis identifikuoti registro duomenų teikėją ir užtikrinančiomis dokumentų teksto apsaugą.

7. Kai duomenis teikia ne pats sąskaitos turėtojas, o jo įgalioti asmenys, kartu su dokumentais pateikiami juos pateikiančių asmenų įgaliojimus patvirtinantys dokumentai. Fizinio asmens įgaliojimas kitam fiziniam asmeniui turi būti patvirtintas notaro.

III. SĄSKAITŲ ATIDARYMO TVARKA

8. Nacionalinis administratorius pagal Reglamento (ES) Nr. 389/2013 nuostatas ir šias Taisykles atlieka šias funkcijas: atidaro sąskaitą, laikinai sustabdo prieigą prie jos arba tą prieigą apriboja, uždaro sąskaitą, keičia jos būklę, tvirtina įgaliotuosius atstovus, suteikia leidimą atlikti tuos sąskaitos duomenų pakeitimus, kuriuos turi patvirtinti administratorius, ir inicijuoja sandorius, jeigu to prašo sąskaitos turėtojas pagal šių Taisyklių 49 punktą.

9. Veiklos vykdytojas, ar kitas jo įgaliotas asmuo, siekdamas atidaryti veiklos vykdytojo sąskaitą, per 20 darbo dienų nuo leidimo išmesti šiltnamio efektą sukeliančias dujas įsigaliojimo dienos nacionaliniam administratoriui pateikia šiuos dokumentus:

9.1. užpildytą nustatytos formos anketą (Taisyklių 1 priedas);

9.2. užpildytą nustatytos formos prašymą (Taisyklių 4 priedas);

9.3. Taršos integruotos prevencijos ir kontrolės (toliau – TIPK) leidimo ar taršos titulinio lapo bei dalių, kuriose nurodytas leidimas išmesti šiltnamio efektą sukeliančias dujas ir įsipareigojimai rengti išmetamų šiltnamio efektą sukeliančių dujų apskaitos ataskaitą ir grąžinti ATL, kopijas;

9.4. rinkliavos už sąskaitos atidarymą apmokėjimą įrodantį dokumentą;

9.5. juridinio asmens registravimo pažymėjimo kopiją arba Lietuvos Respublikos juridinių asmenų registro išrašą;

9.6. Taisyklių IV skyriuje nurodytus su įgaliotųjų atstovų paskyrimu susijusius dokumentus;

9.7. kitus Reglamento (ES) Nr. 389/2013 VI priede nurodytą informaciją pagrindžiančius dokumentus.

10. Orlaivių naudotojas, ar kitas jo įgaliotas asmuo, siekdamas atidaryti orlaivių naudotojo sąskaitą per 20 darbo dienų nuo orlaivių naudotojo parengto stebėsenos plano patvirtinimo dienos nacionaliniam administratoriui pateikia šiuos dokumentus:

10.1. užpildytą nustatytos formos anketą (Taisyklių 2 priedas);

10.2. užpildytą nustatytos formos prašymą (Taisyklių 4 priedas);

10.3. rinkliavos už sąskaitos atidarymą apmokėjimą įrodantį dokumentą;

10.4. pagal Europos Sąjungos teisės aktų nustatytus reikalavimus parengto ir Aplinkos ministerijos įgaliotos institucijos patvirtinto šiltnamio efektą sukeliančių dujų stebėsenos plano kopiją;

10.5. juridinio asmens registravimo pažymėjimo kopiją arba Lietuvos Respublikos juridinių asmenų registro išrašą;

10.6. Taisyklių IV skyriuje nurodytus su įgaliotųjų atstovų paskyrimu susijusius dokumentus;

10.7. kitus Reglamento (ES) Nr. 389/2013 VII priede nurodytą informaciją pagrindžiančius dokumentus.

11. Fizinis ar juridinis asmuo, ar kitas jo įgaliotas asmuo, siekdamas atidaryti asmens arba prekybos sąskaitą nacionaliniam administratoriui pateikia šiuos dokumentus:

11.1. užpildytą nustatytos formos anketą (Taisyklių 3 priedas);

11.2. užpildytą nustatytos formos prašymą (Taisyklių 4 priedas);

11.3. rinkliavos už sąskaitos atidarymą apmokėjimą įrodantį dokumentą;

11.4. dokumentus, kuriais įsteigiamas juridinis asmuo;

11.5. dokumentą, kuriuo įrodoma juridinio subjekto registracija;

11.6. banko sąskaitos duomenis;

11.7. dokumentus, kuriais patvirtinamas juridinio asmens juridinis adresas, jeigu jis nenurodytas pagal ankstesnius punktus pateiktuose dokumentuose. O jeigu sąskaitą atidaro fizinis asmuo – dokumentus, kuriais patvirtinamas fizinio asmens nuolatinės gyvenamosios vietos adresas;

11.8. jeigu sąskaitą atidaro fizinis asmuo, fizinio asmens tapatybę patvirtinančio dokumento (asmens tapatybės kortelės, išduotos valstybės, kuri yra Europos ekonominės erdvės arba Ekonominio bendradarbiavimo ir plėtros organizacijos narė, arba paso) kopiją;

11.9. PVM mokėtojo registracijos pažymėjimo kopiją;

11.10. informaciją apie juridinio asmens tikrąjį savininką, kaip apibrėžta 2005 m. spalio 26 d. Europos Parlamento ir Tarybos direktyvoje Nr. 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui (OL 2005 L 309, p. 15), įskaitant turimos nuosavybės teisės arba vykdomos kontrolės tipą;

11.11. direktorių valdybos narių sąrašą;

11.12. metinės ataskaitos arba naujausios auditorių patikrintos finansinės ataskaitos kopiją, o jei auditorių patikrintos finansinės ataskaitos nėra, – mokesčių inspekcijos arba finansų direktoriaus antspaudu patvirtintos finansinės ataskaitos kopiją;

11.13. pažymas apie sąskaitą atidaryti prašančio juridinio asmens direktorių teistumą, o jeigu dėl sąskaitos atidarymo kreipiasi fizinis asmuo – informaciją apie jo teistumą;

11.14. Taisyklių IV skyriuje nurodytus su įgaliotųjų atstovų paskyrimu susijusius dokumentus;

11.15. kitus Reglamento (ES) Nr. 389/2013 IV priede nurodytą informaciją pagrindžiančius dokumentus.

12. Asmens sąskaita arba prekybos sąskaita gali būti atidaryta tik Lietuvos Respublikoje registruotiems juridiniais ar fiziniams asmenims, kurių nuolatinė gyvenamoji arba registruotos buveinės vieta yra Lietuvos Respublikoje.

13. Fiziniai ir juridiniai asmenys, prašantys atidaryti asmens arba prekybos sąskaitą, turi būti registruoti Lietuvos Respublikoje kaip PVM mokėtojai.

14. LAAIF gali atsisakyti atidaryti sąskaitą vadovaudamasis Reglamento (ES) Nr. 389/2013 3 skyriaus 22 straipsnio nuostatomis.

15. Pateikdamas prašymą atidaryti tikrintojo sąskaitą, tikrintojas ar kitas jo įgaliotas asmuo nacionaliniam administratoriui pateikia šiuos dokumentus:

15.1. užpildytą nustatytos formos anketą (Taisyklių 3 priedas);

15.2. užpildytą nustatytos formos prašymą (Taisyklių 4 priedas);

15.3. rinkliavos už sąskaitos atidarymą apmokėjimą įrodantį dokumentą;

15.4. dokumentą įrodantį, kad sąskaitą atidaryti norintis fizinis ar juridinis asmuo yra pripažintas tikrintoju pagal 2003 m. spalio 13 d. Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies keičiančios Tarybos direktyvą 96/61/EB (OL 2004 m. specialusis leidimas, 15 skyrius, 7 tomas, p. 631) su paskutiniais pakeitimais, padarytais 2009 m. balandžio 23 d. Europos Parlamento ir Tarybos direktyva 2009/29/EB (OL 2009 L 140, p. 63) 15 straipsnį;

15.5. dokumentą, kuriuo įrodoma juridinio asmens registracija;

15.6. Taisyklių IV skyriuje nurodytus su įgaliotųjų atstovų paskyrimu susijusius dokumentus.

16. Skirtingų rūšių sąskaitų atidarymo arba atsisakymo sąskaitas atidaryti sąlygos ir terminai numatyti Reglamento (ES) Nr. 389/2013 3 skyriaus 2 skirsnyje.

17. Šiose taisyklėse nereglamentuotų sąskaitų rūšių atidarymo tvarka nustatyta Reglamento (ES) Nr. 389/2013 3 skyriaus 2 skirsnyje.

18. Nacionalinis administratorius per 20 darbo dienų nuo visos šiame skyriuje nurodytos atitinkamai sąskaitai atidaryti prašomos informacijos gavimo dienos Sąjungos registre atidaro veiklos vykdytojo sąskaitą, asmens arba prekybos sąskaitą, tikrintojo sąskaitą ar atidaryti sąskaitą prašantį asmenį informuoja, kad atidaryti sąskaitą buvo atsisakyta pagal Reglamento (ES) Nr. 389/2013 22 straipsnį.

19. Orlaivių naudotojo sąskaitą nacionalinis administratorius atidaro per 40 darbo dienų nuo Taisyklių 10 punkte nurodytos prašomos informacijos gavimo dienos arba informuoja, kad atidaryti sąskaitą atsisakyta pagal Reglamento (ES) Nr. 389/2013 22 straipsnį.

20. Atidarant sąskaitą tarp sąskaitos turėtojo ir nacionalinio administratoriaus sudaroma Sąskaitos tvarkymo sutartis (Taisyklių 6 priedas).

IV. ĮGALIOTIEJI ATSTOVAI IR PAPILDOMI ĮGALIOTIEJI ATSTOVAI

21. Sandoriams inicijuoti ir kitiems veiksmams atlikti sąskaitos turėtojo vardu paskiriami įgaliotieji atstovai ir papildomi įgaliotieji atstovai.

22. Kiekvienai sąskaitai, išskyrus tikrintojo sąskaitas, paskiriami mažiausiai du įgaliotieji atstovai. Tikrintojo sąskaitai paskiriamas bent vienas įgaliotasis atstovas.

23. Visų rūšių sąskaitų įgaliotaisiais ir papildomais įgaliotaisiais atstovais gali būti vyresni nei 18 metų fiziniai asmenys, tačiau bent vieno iš įgaliotųjų atstovų, išskyrus tikrintojo sąskaitas, nuolatinė gyvenamoji vieta turi būti Lietuvos Respublikoje.

24. Sąskaitos turėtojui siekiant paskirti įgaliotąjį atstovą arba papildomą įgaliotąjį atstovą nacionaliniam administratoriui pateikiami šie dokumentai:

24.1. užpildytas nustatytos formos prašymas (Taisyklių 5 priedas). Ši forma nepildoma sąskaitos atidarymo atveju;

24.2. dokumento, patvirtinančio paskiriamo sąskaitos įgaliotojo atstovo arba papildomo įgaliotojo atstovo tapatybę, kopija (asmens tapatybės kortelė, išduota valstybės, kuri yra Europos ekonominės erdvės arba Ekonominio bendradarbiavimo ir plėtros organizacijos narė, arba pasas);

24.3. sąskaitos turėtojo pasirašyta deklaracija, kurioje nurodyta, kad jis nori paskirti tam tikrą asmenį įgaliotuoju atstovu arba papildomu įgaliotuoju atstovu, ir patvirtinta, kad įgaliotasis atstovas turi teisę inicijuoti arba kad papildomas įgaliotasis atstovas turi teisę patvirtinti sandorius sąskaitos turėtojo vardu, taip pat nurodant bet kokius šios teisės apribojimus;

24.4. dokumentas, patvirtinantis kiekvieno paskiriamo įgaliotojo atstovo arba papildomo įgaliotojo atstovo nuolatinės gyvenamosios vietos adresą;

24.5. pažyma apie paskiriamo sąskaitos įgaliotojo atstovo arba papildomo įgaliotojo atstovo teistumą;

24.6. kiti Reglamento (ES) Nr. 389/2013 VIII priede nurodytą informaciją pagrindžiantys dokumentai.

25. Nacionalinis administratorius, gavęs sąskaitos turėtojo prašymą ir visą šių Taisyklių 24 punkte reikalaujamą informaciją, per 20 darbo dienų patvirtina įgaliotąjį atstovą arba papildomą įgaliotąjį atstovą, arba informuoja sąskaitos turėtoją apie atsisakymą jį patvirtinti. Jeigu informacijai įvertinti reikia daugiau laiko, nacionalinis administratorius gali pratęsti vertinimo procesą daugiausia 20 papildomų darbo dienų ir pranešti apie pratęsimą sąskaitos turėtojui.

26. Patvirtintam ir registracijos Sąjungos registre procedūras atlikusiam įgaliotajam atstovui arba papildomam įgaliotajam atstovui, Sąjungos registre suteikiamas vienkartinis prieigos kodas, kurį suvedęs Sąjungos registro sistemoje, vartotojas įgauna teisę matyti sąskaitas, kurių įgaliotuoju atstovu arba papildomu įgaliotuoju atstovu jis paskirtas. Vienkartinis prieigos kodas įgaliotajam atstovui arba papildomam įgaliotajam atstovui išsiunčiamas prašyme nurodytu fakso numeriu arba perduodamas atvykus į LAAIF.

27. Nacionalinis administratorius gali atsisakyti patvirtinti įgaliotąjį atstovą arba papildomą įgaliotąjį atstovą Reglamento (ES) Nr. 389/2013 24 straipsnio 5 dalyje nurodytais pagrindais.

28. Sąskaitos turėtojas, norėdamas nušalinti įgaliotąjį atstovą arba papildomą įgaliotąjį atstovą, kreipiasi į nacionalinį administratorių. Gavęs tokį pareikalavimą, nacionalinis administratorius sustabdo nušalinamo įgaliotojo atstovo arba papildomo įgaliotojo atstovo prieigą prie sąskaitos ir per 10 darbo dienų nuo pareikalavimo gavimo datos įgaliotąjį atstovą arba papildomą įgaliotąjį atstovą nušalina. Jeigu nušalinus įgaliotąjį atstovą bendras įgaliotųjų atstovų skaičius tampa mažesnis nei numatyta šių Taisyklių 22 punkte, būtina nušalinamą įgaliotąjį atstovą pakeisti kitu.

29. Asmenys, būdami įgaliotaisiais atstovais arba papildomais įgaliotaisiais atstovais, neturi teisės atskleisti sąskaitos turėtojo konfidencialios informacijos, išskyrus informaciją, kuri yra ar buvo pateikta viešai. Už šios informacijos konfidencialumo išsaugojimą, skirdamas ar pakeisdamas įgaliotąjį atstovą arba papildomą įgaliotąjį atstovą, yra atsakingas sąskaitos turėtojas. Konfidencialia informacija yra laikoma Reglamento (ES) Nr. 389/2013 110 straipsnyje nurodyta informacija.

V. NACIONALINIAM ADMINISTRATORIUI PATEIKTOS INFORMACIJOS PERŽIŪRA

30. Nacionalinis administratorius patikrina, ar sąskaitai atidaryti, įgaliotajam atstovui arba papildomam įgaliotajam atstovui paskirti pateikta informacija ir dokumentai yra išsamūs, nepasenę, teisingi ir nesuklastoti.

31. Visi Sąjungos registro sąskaitų turėtojai per 10 darbo dienų nuo duomenų pasikeitimo dienos nacionaliniam administratoriui privalo pranešti apie sąskaitai atidaryti pateiktos informacijos pasikeitimus, o iki kiekvienų metų gruodžio 31 d. patvirtinti nacionaliniam administratoriui, kad informacija apie sąskaitas tebėra išsami, nepasenusi, teisinga ir nesuklastota.

32. Kas trejus metus arba dažniau nacionalinis administratorius peržiūri, ar sąskaitai atidaryti pateikta informacija tebėra išsami, nepasenusi, teisinga ir nesuklastota.

VI. SĄSKAITŲ UŽDARYMO TVARKA

33. Sąskaitos uždaromos Reglamento (ES) Nr. 389/2013 3 skyriaus 3 skirsnyje nustatyta tvarka.

34. Norėdami uždaryti sąskaitas, sąskaitos turėtojai, išskyrus veiklos vykdytojo ir orlaivių naudotojo sąskaitų turėtojus, pateikia nustatytos formos prašymus (Taisyklių 4 priedas).

35. Jeigu prašymo dėl sąskaitos uždarymo pateikimo momentu uždaromos sąskaitos ATL arba Kioto vienetų balansas yra teigiamas, nacionalinis administratorius kreipiasi į sąskaitos turėtoją prašydamas nurodyti kitą sąskaitą, į kurią tie ATL arba Kioto vienetai galėtų būti pervesti. Per 40 darbo dienų negavęs sąskaitos turėtojo atsakymo, administratorius visus uždaromoje sąskaitoje buvusius ATL ir Kioto vienetus perveda į savo nacionalinę sąskaitą.

VII. LAIKINAS PRIEIGOS PRIE REGISTRO TEISĖS SUSTABDYMAS

36. Nacionalinis administratorius, vadovaudamasis Reglamento (ES) Nr. 389/2013 3 skyriaus 4 skirsnio nuostatomis, turi teisę:

36.1. laikinai sustabdyti įgaliotojo atstovo arba papildomo įgaliotojo atstovo prieigą prie bet kurios Sąjungos registro sąskaitos arba teisę atlikti veiksmus, kuriuos kitu atveju jis turėtų teisę atlikti, jei turi pagrįstų priežasčių manyti, kad įgaliotasis atstovas:

36.1.1. bandė prieiti prie tų sąskaitų, prie kurių prieiga jam nesuteikta ar atlikti veiksmus, kurių jis neturi teisės atlikti;

36.1.2. pakartotinai bandė prieiti prie sąskaitos ar atlikti veiksmą naudodamas klaidingą vartotojo vardą ar slaptažodį;

36.1.3. bandė pažeisti Sąjungos registro, Europos Sąjungos sandorių žurnalo arba juose esančių duomenų saugumą, galimybę jais naudotis, jų vientisumą ar konfidencialumą;

36.2. laikinai sustabdyti visų įgaliotųjų atstovų arba papildomų įgaliotųjų atstovų prieigą prie konkrečios Sąjungos registro sąskaitos dėl bent vienos iš šių aplinkybių:

36.2.1. sąskaitos turėtojas mirė nepalikęs teisėto įpėdinio arba prarado juridinio asmens statusą;

36.2.2. sąskaitos turėtojas nemokėjo mokesčių, nurodytų šių Taisyklių XII skyriuje;

36.2.3. sąskaitos turėtojas pažeidė sąskaitai taikomas sąlygas;

36.2.4. sąskaitos turėtojas nesutiko su nacionalinio administratoriaus arba vyriausiojo administratoriaus nustatytais sąlygų pakeitimais;

36.2.5. sąskaitos turėtojas nepranešė apie sąskaitos informacijos pasikeitimus arba nepateikė įrodymų, susijusių su tokiais pasikeitimais arba su naujais sąskaitos informacijos reikalavimais;

36.2.6. sąskaitos turėtojas neišlaikė reikalaujamo mažiausio sąskaitos įgaliotųjų atstovų skaičiaus;

36.2.7. kitais Reglamente (ES) Nr. 389/2013 nurodytais pagrindais.

VIII. NEMOKAMŲ PAPRASTŲJŲ APYVARTINIŲ TARŠOS LEIDIMŲ IR AVIACIJOS APYVARTINIŲ TARŠOS LEIDIMŲ PASKIRSTYMAS

37. Nemokamų paprastųjų ATL ir aviacijos ATL paskirstymas atliekamas vadovaujantis Šiltnamio efektą sukeliančių dujų apyvartinių taršos leidimų skyrimo ir prekybos jais tvarkos aprašu, patvirtintu Lietuvos Respublikos aplinkos ministro 2004 m. balandžio 29 d. įsakymu Nr. D1-231 (Žin., 2004, Nr. 78-2764; 2012, Nr. 154-7946).

IX. PATIKRINTAS IŠMETAMŲJŲ ŠILTNAMIO EFEKTĄ SUKELIANČIŲ DUJŲ KIEKIS IR ATITIKTIS

38. Veiklos vykdytojas ar orlaivių naudotojas kiekvienai jo vardu Sąjungos registre atidarytai sąskaitai, iš nacionalinio administratoriaus registruotų tikrintojų sąrašo, privalo Sąjungos registre paskirti tikrintoją, kuris patikrina praėjusių metų išmetamųjų šiltnamio efektą sukeliančių dujų kiekį. Įsitikinti, kad tikrintojas turi galiojančią akreditaciją nustatytoje srityje, privalo pats veiklos vykdytojas ar orlaivių naudotojas. Tikrintojas paskiriamas nacionaliniam administratoriui pateikiant nustatytos formos anketą (Taisyklių 3 priedas).

39. Iki kiekvienų metų sausio 31 d. nacionalinis administratorius sutikrina su Nacionaliniu akreditacijos biuru prie Lietuvos Respublikos ūkio ministerijos, ar Sąjungos registre registruotų tikrintojų akreditacija per visus praėjusius kalendorinius metus buvo galiojanti. Jeigu paaiškėja, kad tikrintojo akreditacija negaliojanti, nacionalinis administratorius sustabdo tikrintojui teisę atlikti šių Taisyklių 38 punkte nurodytus veiksmus ir apie tai informuoja susijusius veiklos vykdytojus.

40. Iki kiekvienų metų kovo 31 d. kiekvienas veiklos vykdytojo sąskaitos turėtojas įveda praėjusių metų išmetamųjų šiltnamio efektą sukeliančių dujų kiekio duomenis Sąjungos registre. Sąskaitos turėtojui dėl objektyvių priežasčių laiku duomenų įvesti negalint pačiam, juos taip pat gali įvesti ir nacionalinis administratorius arba tikrintojas, gavęs rašytinį sąskaitos turėtojo prašymą.

41. Iki kiekvienų metų balandžio 25 d. Lietuvos Respublikos aplinkos ministerijos regionų aplinkos apsaugos departamentai pateikia nacionaliniam administratoriui apibendrintus duomenis apie jų jurisdikcijai priklausančių įrenginių išmetamųjų šiltnamio efektą sukeliančių dujų kiekius.

42. Veiklos vykdytojo ar orlaivių naudotojo paskirtas tikrintojas iki kiekvienų metų kovo 31 d. Sąjungos registre patikrina ir tam skirtoje Sąjungos registro vietoje pažymėdamas patvirtina, kad sąskaitų turėtojo Sąjungos registre įvestas išmetamųjų šiltnamio efektą sukeliančių dujų kiekis yra teisingas.

43. Nepateikus patikrinto išmetamų šiltnamio efektą sukeliančių dujų kiekio veiklos vykdytojo sąskaita, vadovaujantis Reglamento (ES) Nr. 389/2013 28 straipsnio 2 dalies nuostatomis, gali būti užblokuota.

44. Iki kiekvienų metų balandžio 30 d. kiekvienas veiklos vykdytojo, eksploatuojančio stacionarius įrenginius, sąskaitos turėtojas privalo atsisakyti tokio kiekio apyvartinių taršos leidimų, kuris atitinka jo valdomo įrenginio praėjusių metų patikrintą išmetamųjų šiltnamio efektą sukeliančių dujų kiekį.

45. Iki kiekvienų metų balandžio 30 d. kiekvienas veiklos vykdytojo, eksploatuojančio orlaivius, sąskaitos turėtojas Sąjungos registre privalo atsisakyti tokio kiekio aviacijos apyvartinių taršos leidimų, kuris atitinka praėjusių metų patikrintą išmetamųjų šiltnamio efektą sukeliančių dujų kiekį.

X. SANDORIAI

46. Taršos vienetai gali būti perleidžiami iš vienos sąskaitos į kitą Reglamente (ES) Nr. 389/2013 ir šiame Taisyklių skyriuje nustatyta tvarka.

47. Prieš inicijuojant visus sandorius, kurie inicijuojami ne iš išorės prekybos platformos, Sąjungos registrui reikalingas išankstinis patvirtinimas išorinėmis priemonėmis. Sandoris inicijuojamas tik jei sandorį išorinėmis priemonėmis patvirtina papildomas įgaliotasis atstovas arba, prireikus, kitas sąskaitos turėtojo atstovas, kurio patvirtinimo reikia pagal Reglamento (ES) Nr. 389/2013 23 straipsnio 3 dalį.

48. Jeigu įgaliotasis atstovas dėl techninių ar kitokių priežasčių negali prisijungti prie Sąjungos registro, tačiau jam prieigos teisė pagal Reglamentą (ES) Nr. 389/2013 nebuvo laikinai sustabdyta, įgaliotajam atstovui pateikus prašymą, sandorius jo vardu gali inicijuoti nacionalinis administratorius. Tokie prašymai tenkinami tik išimties tvarka, kai ir kiti tos pačios sąskaitos įgaliotieji atstovai dėl objektyvių priežasčių neturi galimybės prisijungti prie Sąjungos registro.

49. Sąskaitų turėtojų pagal šių Taisyklių 48 punktą pateikiami prašymai tenkinami tik esant šioms sąlygoms:

49.1. perleidžiančiosios sąskaitos turėtojas pateikia visą informaciją, reikalingą pateikti perleidžiant taršos vienetus iš vienos sąskaitos į kitą;

49.2. perleidžiančioje sąskaitoje yra ne mažesnis nei nurodytas perleidžiamų ATL, aviacijos ATL ir (ar) Kioto vienetų skaičius;

49.3. pervedimas inicijuojamas veikiančioje (atidarytoje) sąskaitoje.

50. Pervedimai inicijuojami ir patvirtinami Reglamento (ES) Nr. 389/2013 39 straipsnio 3 ir 4 dalyse nustatytais terminais.

51. Pervedimai Sąjungos registre nevykdomi savaitgaliais ir oficialiomis švenčių, nurodytų Lietuvos Respublikos darbo kodekso (Žin., 2002, Nr. 64-2569) 162 straipsnio 1 dalyje, dienomis.

XI. REGISTRO DUOMENŲ NAUDOJIMAS IR TEIKIMAS

52. Pažymos ir Sąjungos registro duomenų išrašai teikiami gavus rašytinį prašymą arba sudarius duomenų teikimo sutartį.

53. Už Sąjungos registro duomenų teikimą mokamas nustatyto dydžio atlyginimas, patvirtintas Lietuvos Respublikos Vyriausybės 2013 m. rugsėjo 4 d. nutarimu Nr. 811 „Dėl metinio atlyginimo už sąskaitos Sąjungos šiltnamio efektą sukeliančių dujų registre tvarkymą ir atlyginimo už Sąjungos šiltnamio efektą sukeliančių dujų registro duomenų teikimą dydžių ir mokėjimo tvarkos nustatymo ir kai kurių Lietuvos Respublikos Vyriausybės nutarimų pripažinimo netekusiais galios“ (Žin., 2013, Nr. 96-4775). Atlyginimas turi būti sumokėtas iki prašymo dėl duomenų teikimo pateikimo momento. Kai dokumentai pateikiami registruotu paštu, turi būti nurodyta, už kokius LAAIF veiksmus sumokėtas atlyginimas.

54. Sąjungos registro duomenys ir informacija gali būti teikiami, vadovaujantis Reglamento (ES) Nr. 389/2013 109 ir 110 straipsnių nuostatomis, Lietuvos Respublikos įstatymų, kitų teisės aktų ir Lietuvos Respublikos tarptautinių sutarčių numatytais atvejais.

XII. MOKESČIAI

55. Už sąskaitos Sąjungos registre atidarymą mokama nustatyto dydžio valstybės rinkliava, patvirtinta Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ (Žin., 2000, Nr. 108-3463).

56. Už Sąskaitos registre tvarkymą imamas nustatyto dydžio metinis atlyginimas, patvirtintas Lietuvos Respublikos Vyriausybės 2013 m. rugsėjo 4 d. nutarimu Nr. 811 „Dėl metinio atlyginimo už sąskaitos Sąjungos šiltnamio efektą sukeliančių dujų registre tvarkymą ir atlyginimo už Sąjungos šiltnamio efektą sukeliančių dujų registro duomenų teikimą dydžių ir mokėjimo tvarkos nustatymo ir kai kurių Lietuvos Respublikos Vyriausybės nutarimų pripažinimo netekusiais galios“ (Žin., 2013, Nr. 96-4775), sumokamas kasmet iki einamųjų kalendorinių metų vasario 15 dienos. Kai atidaroma nauja sąskaita, sąskaitos turėtojas tais kalendoriniais metais, kuriais atidaryta sąskaita, moka tokią atlyginimo dalį, kuri apskaičiuojama atsižvelgiant į einamojo ir likusių iki einamųjų kalendorinių metų pabaigos mėnesių skaičių.

57. Uždarius sąskaitą nesibaigus einamiesiems metams, nacionalinis administratorius išrašo kreditinę sąskaitą už sąskaitos tvarkymą už likusius tų metų mėnesius. Sąskaitos išrašomos mėnesių tikslumu.

XIII. BAIGIAMOSIOS NUOSTATOS

58. Sąjungos registre, elektroninių sandorių žurnale ir Kioto protokolo registre saugoma ir tvarkoma tik ta informacija, kuri susijusi su sąskaitomis, sąskaitų turėtojais ir sąskaitų turėtojų atstovais, kaip nustatyta Reglamento (ES) Nr. 389/2013 III priedo III–I lentelėje, VI–I priedo VI–I ir VI–II lentelėse, VII priedo VII–I lentelėje ir VIII priedo VIII–I lentelėje.

59. Tarptautinių sandorių žurnale pervedami tik su sandoriais, kuriais pervedami Kioto vienetai, susiję asmens duomenys.

60. Uždarius sąskaitą Sąjungos registre ir kituose Kioto protokolo registruose su visais atitinkamais Kioto protokolo veiksmais, žurnalo duomenimis ir Kioto protokolo sąskaitų turėtojais susiję įrašai saugomi penkiolika metų arba kol Jungtinių Tautų bendrosios klimato kaitos konvencijos subjektuose bus išspręsti su jų įgyvendinimu susiję klausimai, atsižvelgiant į tai, kas įvyks vėliau.

61. Asmenys, pažeidę šių Taisyklių reikalavimus, atsako teisės aktų nustatyta tvarka.

_________________

Sąjungos šiltnamio efektą sukeliančių dujų registro naudojimo taisyklių

1 priedas

ANKETA

Informacija, kurią veiklos vykdytojai privalo pateikti NACIONALINIAM ADMINISTRATORIUI atidarydami sąskaitą sąjungos registre

1. Informacija apie sąskaitą atidaryti norintį veiklos vykdytoją ir jo valdomą įrenginį:

Veiklos vykdytojo pavadinimas arba vardas ir pavardė (jeigu fizinis asmuo)
Veiklos vykdytojo įmonės arba fizinio asmens adresas, miestas, pašto kodas, valstybė
Įrenginio pavadinimas
Vykdomos veiklos rūšis
Įrenginio adresas, miestas, pašto kodas, valstybė
Kontaktinis asmuo (pareigos, vardas, pavardė, adresas, telefono numeris, faksimilės numeris, elektroninio pašto adresas)

PILDO NACIONALINIS ADMINISTRATORIUS: 2. Taršos integruotos prevencijos ir kontrolės leidimo ar taršos leidimo identifikavimo kodas 3. Įrenginio identifikavimo kodas 4. Sąjungos registre sąskaitai suteiktas identifikavimo kodas

5. Paskiriami sąskaitos įgaliotieji atstovai:

1 įgaliotasis atstovas	2 įgaliotasis atstovas
Vardas ir pavardė
Gyvenamosios vietos adresas
Miestas
Pašto kodas
Valstybė
Gimimo vieta (miestas ir šalis)
Mobiliojo telefono numeris
Kitas telefono numeris
Faksimilės numeris
Elektroninio pašto adresas

6. Paskiriamas papildomas įgaliotasis atstovas:

_

Paskiriamo sąskaitos papildomo įgaliotojo atstovo vardas, pavardė, gyvenamosios vietos adresas, miestas, pašto kodas,

_

valstybė, mobiliojo telefono numeris, kitas telefono numeris, faksimilės numeris ir elektroninio pašto adresas

Pareiškėjas

_

(vardas, pavardė, pareigos, veikimo teisinis pagrindas, parašas)	A. V. (juridiniams asmenims)

Data: 20__/___/___

_________________

Sąjungos šiltnamio efektą sukeliančių dujų registro naudojimo taisyklių

2 priedas

ANKETA

Informacija, kurią ORLAIVIŲ NAUDOTOJAI privalo pateikti NACIONALINIAM ADMINISTRATORIUI atidarYDAMI sąskaitą SĄJUNGOS registre

1. Informacija apie sąskaitos turėtoją:

Juridinio asmens pavadinimas arba fizinio asmens vardas, pavardė
Juridinio asmens adresas, miestas, pašto kodas, valstybė
Kontaktinis asmuo (pareigos, vardas, pavardė, adresas, telefono numeris, faksimilės numeris, elektroninio pašto adresas)
Unikalus kodas pagal Komisijos Reglamentą (EB) Nr. 748/2009
Šaukinys (ICAO kodas), jei šis kodas skrydžio plano 7 laukelyje nenurodytas – orlaivio registravimo ženklas
Stebėsenos plano identifikavimo kodas
Stebėsenos planas – pirmieji taikymo metai

PILDO NACIONALINIS ADMINISTRATORIUS: 2. Sąskaitos identifikavimo kodas Sąjungos registre

3. Paskiriami sąskaitos įgaliotieji atstovai:

1 įgaliotasis atstovas	2 įgaliotasis atstovas
Vardas ir pavardė
Gyvenamosios vietos adresas
Miestas
Pašto kodas
Valstybė
Gimimo vieta (miestas ir šalis)
Mobiliojo telefono numeris
Kitas telefono numeris
Faksimilės numeris
Elektroninio pašto adresas

4. Paskiriamas sąskaitos papildomas įgaliotasis atstovas:

_

Paskiriamo sąskaitos papildomo įgaliotojo atstovo vardas, pavardė, gyvenamosios vietos adresas, miestas, pašto kodas,

_

valstybė, mobiliojo telefono numeris, kitas telefono numeris, faksimilės numeris ir elektroninio pašto adresas

Pareiškėjas

(vardas, pavardė, pareigos, veikimo teisinis pagrindas, parašas)	A. V. (juridiniams asmenims)

Data: 20__/___/___

_________________

Sąjungos šiltnamio efektą sukeliančių dujų registro naudojimo taisyklių

3 priedas

ANKETA

INFORMACIJA, KURIĄ BŪTINA PATEIKTI NACIONALINIAM ADMINISTRATORIUI ATIDARANT NACIONALINĘ, ASMENS, PREKYBOS, TIKRINTOJO SĄSKAITAS 2013– 2020 METŲ IR VĖLESNIEMS REIKALAVIMŲ VYKDYMŲ LAIKOTARPIAMS

1. Informacija apie sąskaitos turėtoją:

Juridinio asmens pavadinimas arba fizinio asmens, kurio vardu atidaroma sąskaita, vardas ir pavardė
Sąskaitos turėtojo adresas, miestas, pašto kodas, valstybė
Telefono numeris
Faksimilės numeris
Elektroninio pašto adresas

PILDO NACIONALINIS ADMINISTRATORIUS: 2. Sąskaitos identifikavimo kodas Sąjungos registre

3. Paskiriami sąskaitos įgaliotieji atstovai:

1 įgaliotasis atstovas	2 įgaliotasis atstovas
Vardas ir pavardė
Gyvenamosios vietos adresas
Miestas
Pašto kodas
Valstybė
Gimimo vieta (miestas ir šalis)
Mobiliojo telefono numeris
Kitas telefono numeris
Faksimilės numeris
Elektroninio pašto adresas

4. Paskiriamas sąskaitos papildomas įgaliotasis atstovas:

_

Paskiriamo sąskaitos papildomo įgaliotojo atstovo vardas, pavardė, gyvenamosios vietos adresas, miestas, pašto kodas,

_

valstybė, mobiliojo telefono numeris, kitas telefono numeris, faksimilės numeris ir elektroninio pašto adresas

Pareiškėjas

(vardas, pavardė, pareigos, veikimo teisinis pagrindas)	A. V. (juridiniams asmenims)

Data: 20__/___/___

_________________

Sąjungos šiltnamio efektą sukeliančių dujų registro naudojimo taisyklių

4 priedas

PRAŠYMAS

Pareiškėjas:

 Valstybės įgaliota institucija

(pavadinimas, kodas, buveinės adresas, telefonas, atsiskaitomoji sąskaita)

_

_

 Asmuo (fizinis asmuo)

(asmens vardas, pavardė, asmens kodas, adresas, telefonas, elektroninis paštas, sąskaita)

_

_

 Asmuo (juridinis asmuo)

(pavadinimas, kodas, buveinės adresas, telefonas, atsiskaitomoji sąskaita)

_

_

 Veiklos vykdytojas / orlaivio naudotojas (tinkamą pabraukti) (juridinis ar fizinis asmuo)

įmonės pavadinimas (jei fizinis asmuo – vardas ir pavardė), įmonės kodas (asmens kodas), buveinės adresas, telefonas, atsiskaitomoji sąskaita, elektroninis paštas

_

_

 Tikrintojas

_

(pavadinimas, kodas, buveinės adresas, telefonas, atsiskaitomoji sąskaita)

_

_

Kreipiasi dėl:

 Nacionalinės sąskaitos

 Tikrintojo sąskaitos

 Veiklos vykdytojo sąskaitos

 Orlaivio naudotojo sąskaitos

 Asmens sąskaitos

 Prekybos sąskaitos

Pasirinkti veiksmą:

 Atidarymo

 Uždarymo

 Atnaujinimo

 Patvirtintos emisijos atnaujinimo

 Pateikiami dokumentai pagal priedą Nr. 1 (Anketa: Informacija, kurią veiklos vykdytojai privalo pateikti nacionaliniam administratoriui atidarydami sąskaitą Sąjungos registre)

 Pateikiami dokumentai pagal priedą Nr. 2 (Anketa: Informacija, kurią orlaivių naudotojai privalo pateikti nacionaliniam administratoriui atidarydami sąskaitą Sąjungos registre)

 Pateikiami dokumentai pagal priedą Nr. 3 (Anketa: Informacija, kurią būtina pateikti nacionaliniam administratoriui atidarant nacionalinę, asmens, prekybos, tikrintojo sąskaitas 2013– 2020 metų ir vėlesniems reikalavimų vykdymų laikotarpiams)

Kiti pateikiami dokumentai:

1.

2.

3.

4.

5.

Pareiškėjas

(vardas, pavardė, pareigos, veikimo teisinis pagrindas)	A. V. (juridiniams asmenims)

Data: 20__/___/___

_________________

Sąjungos šiltnamio efektą sukeliančių dujų registro naudojimo taisyklių

5 priedas

PRAŠYMAS

DĖL SĄSKAITOS TURĖTOJO AR TIKRINTOJO ĮGALIOTŲJŲ ATSTOVŲ IR PAPILDOMŲ ĮGALIOTŲJŲ ATSTOVŲ PASKYRIMO, ATŠAUKIMO IR PAKEITIMO

1. Sąskaitos turėtojo duomenys:

_

Pavadinimas arba vardas ir pavardė, kodas, adresas, juridinio asmens pavadinimas, kodas, buveinės adresas,

_

telefono numeris, faksimilės numeris ir elektroninio pašto adresas

_

2. Sąskaitos duomenys:

_

Sąskaitos identifikavimo kodas (pildo sąskaitos turėtojai)

3. Įgaliotasis atstovas:

3.1. atšaukiamas įgaliotasis atstovas:

_

Sąskaitai ar tikrintojo paskirto įgaliotojo atstovo vardas, pavardė, adresas, miestas, pašto kodas, valstybė,

_

telefono numeris, faksimilės numeris ir elektroninio pašto adresas

_

3.2. paskiriamas įgaliotasis atstovas:

_

Sąskaitai ar tikrintojo paskiriamo įgaliotojo atstovo vardas, pavardė, adresas, miestas, pašto kodas, valstybė,

_

mob. telefono numeris, kitas telefono numeris, faksimilės numeris ir elektroninio pašto adresas

_

3.3. įgaliotojo atstovo atšaukimo ir naujojo įgaliotojo atstovo paskyrimo data:

 10 darbo dienų nuo prašymo gavimo

 Vėlesnė kita data po prašymo gavimo (nurodyti):

___________________________

4. Papildomas įgaliotasis atstovas:

4.1. atšaukiamas papildomas įgaliotasis atstovas:

_

Sąskaitai ar tikrintojo paskirto papildomo įgaliotojo atstovo vardas, pavardė, adresas, miestas, pašto kodas, valstybė,

_

telefono numeris, faksimilės numeris ir elektroninio pašto adresas

_

4.2. paskiriamas papildomas įgaliotasis atstovas:

_

Sąskaitai ar tikrintojo paskiriamo papildomo įgaliotojo atstovo vardas, pavardė, adresas, miestas, pašto kodas, valstybė,

_

mob. telefono numeris, kitas telefono numeris, faksimilės numeris ir elektroninio pašto adresas

_

4.3. papildomo įgaliotojo atstovo atšaukimo ir naujojo papildomo įgaliotojo atstovo paskyrimo data:

 10 darbo dienų nuo prašymo gavimo

 Vėlesnė kita data po prašymo gavimo (nurodyti):

___________________________

5. Pastabos:

_

_

_

_

_

_

_

_

6. Pareiškėjo ir (ar) kontaktinio asmens duomenys (pildoma, jei nesutampa su sąskaitos turėtojo ar tikrintojo duomenimis):

_

Pavadinimas arba vardas ir pavardė, kodas, adresas, telefono numeris, faksimilės numeris ir elektroninio pašto adresas

_

_

_

_

7. Pridedami dokumentai:

7.1. paskiriamų įgaliotųjų atstovų ir papildomų įgaliotųjų atstovų asmens tapatybę patvirtinantys dokumentai (privaloma): (pateikiamas dokumento originalas ir kopija (originalas pareiškėjui grąžinamas) arba notaro ar dokumentą išdavusios institucijos patvirtinta jo kopija):

 1 įgaliotojo atstovo

 2 įgaliotojo atstovo

 papildomo įgaliotojo atstovo

7.2. asmens, pateikiančio prašymą sąskaitos turėtojo ar tikrintojo vardu, įgaliojimus patvirtinantis dokumentas (privaloma, kai sąskaitos turėtojas ar tikrintojas prašymą pateikia per atstovą):

(kai prašymą sąskaitos turėtojo ar tikrintojo vardu pateikia sąskaitos turėtojo ar tikrintojo įgaliotasis atstovas, jis turi pateikti atskirą įgaliojimą, kurio pagrindu jis turi teisę veikti sąskaitos turėtojo ar tikrintojo vardu paskiriant arba pakeičiant įgaliotuosius atstovus)

 Įgaliojimas

 Kitas įgaliojimus patvirtinantis dokumentas (nurodyti):

_

Pareiškėjas

_

(vardas, pavardė, pareigos, veikimo teisinis pagrindas, parašas)	A. V. (juridiniams asmenims)

Data: 20__/___/__

_________________

Sąjungos šiltnamio efektą sukeliančių dujų registro naudojimo taisyklių

6 priedas

SĄSKAITOS TVARKYMO SUTARTIS Nr.

XXXX m. XXXX XX d.

Vilnius

Lietuvos aplinkos apsaugos investicijų fondas (toliau – LAAIF), atstovaujamas direktoriaus Arvydo Dragūno, veikiančio pagal Lietuvos Respublikos aplinkos ministro 2010 m. spalio 12 d. įsakymu Nr. D1-858 patvirtintus LAAIF nuostatus, ir ___________________, įsikūrusi adresu _______________, atstovaujama _____________________ (toliau – Pareiškėjas), toliau šioje sutartyje (toliau – Sutartis) bendrai gali būti vadinamos Šalimis, o kiekviena atskirai – Šalimi, sudarė šią Sutartį dėl sąskaitos tvarkymo:

1. SUTARTIES OBJEKTAS:

1.1. LAAIF įsipareigoja tvarkyti Pareiškėjo sąskaitą bei atlikti visus su tuo susijusius veiksmus, laikydamasis Sąjungos šiltnamio efektą sukeliančių dujų registro naudojimo taisyklėse, patvirtintose Lietuvos Respublikos aplinkos ministro XXX m. XXXX XX d. įsakymu Nr. XXXX (Žin., XXXX, Nr. XXXX) (toliau – Taisyklės) ir 2013 m. gegužės 2 d. Komisijos Reglamentu (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL 2013, L 122) (toliau – Reglamentas) nustatytų reikalavimų;

1.2. Pareiškėjas įsipareigoja laikytis Taisyklių ir Reglamento jam nustatytų pareigų ir reikalavimų naudojantis sąskaita ir Sąjungos šiltnamio efektą sukeliančių dujų registru (toliau – Registras);

1.3. ši Sutartis sudaroma dėl (pažymėti tinkamą):

 tikrintojo sąskaitos;

 veiklos vykdytojo sąskaitos;

 orlaivio naudotojo sąskaitos;

 asmens sąskaitos;

 prekybos sąskaitos.

2. SUTARTIES ŠALIŲ ĮSIPAREIGOJIMAI:

2.1. LAAIF įsipareigoja:

2.1.1. laikydamasis Lietuvos Respublikos įstatymų ir kitų teisės aktų reikalavimų tvarkyti sąskaitą;

2.1.2. įregistruoti Pareiškėjo pateiktus duomenis ir jų pakeitimus;

2.1.3. sukurti, atnaujinti ar uždaryti sąskaitą sutinkamai su Taisyklių reikalavimais;

2.1.4. teikti informaciją apie sąskaitos duomenis ir jų pasikeitimus;

2.1.5. vykdyti kitas įstatymų ir kitų teisės aktų nustatytas pareigas.

2.2. LAAIF turi teisę daryti pakeitimus Registro tinklalapyje.

2.3. Pareiškėjas įsipareigoja:

2.3.1. teikti reikalingus duomenis ir informaciją Registro informacinei sistemai ir užtikrinti, kad pateikti duomenys ir informacija yra tikslūs ir teisingi;

2.3.2. per kiek įmanoma trumpesnį laiką, bet ne vėliau nei per Taisyklėse nustatytą terminą pranešti Registro tvarkymo įstaigai apie bet kokias aplinkybes, apie kurias, remiantis Taisyklėmis ar Reglamentu, Pareiškėjas privalo informuoti Registro tvarkymo įstaigą;

2.3.3. laikytis saugumo reikalavimų naudojant vartotojo vardą ir slaptažodį, naudojantis prieiga prie tų sąskaitų ir tų veiksmų, kuriomis naudotis ir kuriuos atlikti jam leidžiama;

2.3.4. laikytis Sąjungos šiltnamio efektą sukeliančių dujų registro naudojimo taisyklių;

2.3.5. ne vėliau kaip iki Taisyklių 56 punkte nustatyto termino sumokėti Vyriausybės nustatyto dydžio atlyginimą už sąskaitos Registre tvarkymą;

2.3.6. atsakyti už įgaliotųjų atstovų ir kitų asmenų, kuriems Pareiškėjas suteikė prieigos prie registro sąskaitos teisę ar teisę atlikti veiksmus su sąskaita, veiksmus kaip už atliktus Pareiškėjo;

2.3.7. neperleisti savo teisių pagal šią Sutartį tretiesiems asmenims be Registro tvarkymo įstaigos sutikimo;

2.3.8. vykdyti kitas įstatymų ir kitų teisės aktų jam nustatytas pareigas.

3. GARANTIJOS IR ATSAKOMYBĖ:

3.1. Registro tvarkymo įstaiga atsako už Registro pateikiamos informacijos tikslumą;

3.2. Registro tvarkymo įstaiga neatsako už trečiųjų asmenų pateiktos informacijos registrui tikslumą ir Pareiškėjo ar jo įgaliotųjų atstovų Registro tvarkymo įstaigos jam suteikto slaptažodžio praradimą ar perdavimą tretiesiems asmenims ir su tuo susijusį informacijos atskleidimą tretiesiems asmenims;

3.3. Pareiškėjas, pasirašydamas šią sutartį, patvirtina, kad:

3.3.1. jis turi teisę sudaryti šią Sutartį ir nėra jokių įstatymo, sutarties ar kitų teisės aktų nustatytų kliūčių sudaryti Sutartį ir vykdyti pagal ją prisiimtus įsipareigojimus;

3.3.2. pateikiant prašymą Registro tvarkymo įstaigai pateikti duomenys yra teisingi, tikslūs ir išsamūs;

3.3.3. pasikeitus prašyme ar kituose dokumentuose pateiktai informacijai, nedelsdamas praneša Registro tvarkymo įstaigai apie šiuos pasikeitimus;

3.3.4. asmuo, pateikęs prašymą ir sudarantis šią Sutartį Pareiškėjo vardu, yra tinkamai įgaliotas sudaryti ir vykdyti Sutartį Pareiškėjo vardu.

4. SUTARTIES GALIOJIMO TERMINAS IR SUTARTIES NUTRAUKIMAS:

4.1. Sutartis įsigalioja nuo pasirašymo dienos ir galioja iki sąskaitos uždarymo Taisyklėse nustatyta tvarka;

4.2. Sutartis automatiškai nutrūksta suėjus Sutarties 4.1 punkte nurodytam terminui;

4.3. Registro tvarkymo įstaiga turi teisę ne vėliau kaip prieš 5 darbo dienas raštu pranešusi apie tai Pareiškėjui nutraukti Sutartį, jeigu po Sutarties sudarymo paaiškėja aplinkybės, dėl kurių būtų priimtas sprendimas atsisakyti atidaryti sąskaitą. Nutraukus Sutartį šiame punkte numatytu atveju visos sąskaitos registruotos turėtojo vardu blokuojamos, o visi jose esantys ATL, aviacijos ATL ir (ar) Kioto vienetai pervedami į Pareiškėjo nurodyto trečiojo asmens sąskaitą arba, jeigu tokio nurodymo registro tvarkymo įstaiga negauna, ATL, aviacijos ATL ir (ar) Kioto vienetai pervedami į nacionalinę sąskaitą, o Pareiškėjo sąskaita (-os) uždaroma (-os);

4.4. Pareiškėjas turi teisę vienašališkai nutraukti Sutartį uždarius visas jo vardu Registre atidarytas sąskaitas ir apie Sutarties nutraukimą ne vėliau kaip prieš 10 darbo dienų pranešus Registro tvarkymo įstaigai. Sutarties nutraukimo diena yra laikoma Pareiškėjo pranešime apie numatomą Sutarties nutraukimą nurodyta diena;

4.5. Sutarties nutraukimas nedaro įtakos trečiųjų asmenų teisėms, atsiradusioms iki Sutarties nutraukimo, įskaitant ir Sutarties nutraukimo dieną.

5. BAIGIAMOSIOS NUOSTATOS:

5.1. Sutartyje neaptartos sąlygos sprendžiamos vadovaujantis Reglamentu, Taisyklėmis bei kitais galiojančiais Lietuvos Respublikos teisės aktais;

5.2. Sutarties pakeitimai ir papildymai įforminami atskiru rašytiniu Šalių susitarimu, kuris yra neatsiejama šios Sutarties dalis;

5.3. Sutartis sudaryta dviem vienodais egzemplioriais, po vieną kiekvienai Šaliai;

5.4. Sutartis sudaryta ir jos nuostatos aiškinamos pagal Lietuvos Respublikos teisę. Visi ginčai dėl šios Sutarties sprendžiami derybų būdu, o nesusitarus – Lietuvos Respublikos įstatymų nustatyta tvarka Lietuvos teismuose.

6. SUTARTIES ŠALIŲ ADRESAI IR BANKO REKVIZITAI

Registro tvarkymo įstaiga	Pareiškėjas
Lietuvos aplinkos apsaugos investicijų fondas Įm. k. 123816152 Adresas: Vytauto g. 12, LT-08118 Vilnius Tel. (8~5) 216 9799 Faks. (8~5) 216 9399 A. S. LT40 7300 0100 9941 7546 Bankas: AB SWEDBANK Banko kodas: 73000 Direktorius Arvydas Dragūnas
_______________ A. V. (parašas)	_______________ A. V. (parašas)

Atsakingas Lietuvos aplinkos apsaugos investicijų fondo (LAAIF) darbuotojas už sutarties sudarymą ir vykdymą _______________, Bendrųjų reikalų ir registro skyriaus _______________, tel. (8 5) 216 9799.

_________________

XXXX m. XXXX XX d.

Sąskaitos tvarkymo sutarties Nr. XXX priedas

Registro tvarkymo įstaigOS Kontaktiniai duomenys

Adresas pranešimams:	Lietuvos aplinkos apsaugos investicijų fondas, Vytauto g. 12, LT-08118 Vilnius, Lietuvos Respublika
Faksas:	(370 5) 216 9399
Telefonas:	(370 5) 216 9799
El. paštas:	sdregistras@laaif.lt
Nuoroda*:	Bendrųjų reikalų ir registro skyriui (Sąjungos registro klausimai)

______________

* Nurodoma teikiant dokumentus Registro tvarkymo įstaigai.

_________________